AARHUS: En 57-årig kvinde blev mandag morgen omkring 06.10 fundet livløs ved siden af sin cykel på et fortov i det centrale Aarhus.

Der har ikke været tegn på synlige skader, men det viste sig efterfølgende, at kvinden har pådraget sig blødninger i hjernen. Kvinden ligger nu på hospitalet uden for bevidsthed, og man ved ikke, hvad der er sket.

Derfor beder Østjyllands Politi nu om hjælp til at klarlægge, hvad der kan være sket mandag morgen.

- Vi ved ikke, om hun er kørt sammen med nogen, om det er et solouheld eller noget helt tredje. Hun er ikke i en tilstand, hvor hun kan fortælle os, hvad der er sket, og derfor leder vi efter vidner, som kan gøre os klogere, siger pressemedarbejder ved Østjyllands Politi, Jakob Christiansen.

Kvinden blev fundet på cykelstien på Nørrebrogade ud for Høegh-Guldbergs Gade. Den 57-årige kvinde kørte på en sort elcykel af mærket Raleigh damecykel med cykelkurv bagpå.

Hvis man hørt eller set noget, der kunne have relation til ulykken, bedes man kontakte Østjyllands Politi på tlf. 114.